Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Телевизија Полог ДООЕЛ Тетово, поднесена против Општина Гостивар, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 26.08.2022 година, го донесе следното

 **Р Е Ш Е Н И Е**

1. Жалбата изјавена од Телевизија Полог ДООЕЛ Тетово, поднесена против Општина Гостивар, заведена во Агенцијата под бр.08-219 на 15.08.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Телевизија Полог ДООЕЛ Тетово до Агенцијата за заштита на правото на слободен пристап до информациите од јавен карактер поднесе Жалба против Општина Гостивар, заведена во архивата на Агенцијата под број 08-219 на 15.08.2022 година.

Како што се наведува во Жалбата, Телевизија Полог ДООЕЛ Тетово на 22.07.2022 година поднела Барање за пристап до информации од јавен карактер до Општина Гостивар, примено во Општината на 25.07.2022 година, со кое побарала по пошта да и се достави препис од следната информација:

„1.Кој е износот на поделените финансиски средства кои се наменети од општината за 2018, 2019, 2020 и 2021 година за медиумите и на кои медиуми им биле исплатени финансиски средства?

2.Ако им биле исплатени финансиски средства на медиумите за која цел им биле исплатени, кој бил ценовникот од страна на медиумите, по кој ценовник вие сте вршеле исплата ?.

3.Ако во случај им биле исплатени финансиски средства на медиумите дали истите исплати се во судир со Законот за аудио и аудиовизуелни медиумски услуги, член 102 ?“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-192 од 15.07.2022 година.

Агенцијата со електронски допис од 16.08.2022 година ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори ниту на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**